KIRJALLINEN KYSYMYS P-1760/01 esittäjä(t): Antonios Trakatellis (PPE-DE) komissiolle. Ympäristölainsäädäntö: Euroopan yhteisöjen tuomioistuimen asiassa C-387/97 antaman tuomion täytäntöönpano ja Kreikan viranomaisten saamien uhkasakkojen maksaminen.



Virallinen lehti nro 093 E , 18/04/2002 s. 0026 - 0027



KIRJALLINEN KYSYMYS P-1760/01 esittäjä(t): Antonios Trakatellis (PPE-DE) komissiolle (12. kesäkuuta 2001) Aihe: Ympäristölainsäädäntö: Euroopan yhteisöjen tuomioistuimen asiassa C-387/97 antaman tuomion täytäntöönpano ja Kreikan viranomaisten saamien uhkasakkojen maksaminen Kreikan tasavalta tuomittiin yhteisöjen tuomioistuimen 4. heinäkuuta 2000 antamalla tuomiolla maksamaan uhkasakkona 20 000 euroa päivässä kultakin päivältä, jonka kestää viivästys panna täytäntöön yhteisöjen tuomioistuimen 7. huhtikuuta 1992 antaman tuomion (asia C-45/91, komissio vastaan Kreikka) noudattamiseksi tarvittavat toimenpiteet, koska se ei ryhtynyt tarvittaviin toimenpiteisiin Hanian alueen jätehuollon hoitamiseksi vaarantamatta ihmisten terveyttä ja aiheuttamatta haittaa ympäristölle ja koska se ei toteuttanut kaikkia tuomiossa edellytettyjä toimia. Komission tietojen mukaan siitä päivästä, jona tuomio annettiin (4. heinäkuuta 2000), toukokuuhun 2001 mennessä oli maksettu kaikkiaan 4 780 000 euroa vaadituista 5 400 000 eurosta, ja samalla kun sakkojen maksaminen EU:n omat varat -nimiselle tilille jatkuu, Kreikan viranomaiset väittävät toteuttaneensa kaikki tarvittavat toimet tuomion noudattamiseksi. Mitä konkreettisia toimia Kreikan viranomaiset ovat toteuttaneet sen takaamiseksi, että Hanian alueella jätteistä huolehditaan vaarantamatta ihmisten terveyttä tai vahingoittamatta ympäristöä jätteistä annetun direktiivin 75/442/ETY(1) 4 artiklan mukaisesti ja että kyseiselle alueelle laaditaan jätehuoltosuunnitelmia direktiivin 75/442/ETY 6 artiklan mukaisesti sekä suunnitelmia myrkyllisistä ja vaarallisista jätteistä huolehtimiseksi myrkyllisistä ja vaarallisista jätteistä annetun neuvoston direktiivin 78/319/ETY(2) 12 artiklan mukaisesti? Millä tavoin komissio varmistaa, ettei direktiivejä enää rikota ja että Kreikan viranomaiset siis noudattavat asiassa C-387/97 annettua tuomiota? Onko aiheutuneet ympäristövahingot korjattava, ja jos on, missä määrin tämä voidaan toteuttaa kyseisellä alueella? Mitä komissio aikoo tehdä, jotta tulevaisuudessa vastaavanlaisissa tapauksissa, joissa Euroopan yhteisöjen tuomioistuin on tuominnut sakkoja jollekin jäsenvaltiolle, määrätään menettelystä tuomioistuimen tuomion noudattamiseksi toteutettujen toimien todentamiseksi ja arvioimiseksi? (1) EYVL L 194, 25.7.1975, s. 39. (2) EYVL L 84, 31.3.1978, s. 43. Margot Wallströmin komission puolesta antama vastaus (18. syyskuuta 2001) Yhteisöjen tuomioistuin määräsi 4. heinäkuuta 2000 antamassaan tuomiossa (asia C-387/97) Kreikalle uhkasakkoa 20 000 euroa päivää kohden 7. huhtikuuta 1992 annetun tuomion täytäntöönpanematta jättämisestä. Kreikka on maksanut yhteensä 5 400 000 euroa, jotka kattavat 4. heinäkuuta 2000 ja maaliskuun lopun 2001 välisen ajan. Kreikan viranomaiset ovat ilmoittaneet, että Hanian alueelle on hyväksytty kiinteän jätteen ja vaarallisten jätteiden alueelliset jätehuoltosuunnitelmat, Kouroupitosin laiton kaatopaikka on suljettu ja Messomourissa on otettu käyttöön väliaikainen jätteiden käsittely- ja varastointilaitos siihen asti, kunnes pysyvät jätteiden kierrätys- ja käsittelylaitokset otetaan käyttöön. Asiantuntijaraportin mukaan Kreikan viranomaisten ilmoittamat toimenpiteet on toteutettu, ja raportin perusteella komissio päätti hiljattain lopettaa rikkomisesta johtuvan menettelyn. Komissio tarkastelee myös alueen ennalleenpalauttamista koskevaa kysymystä. Komissio varaa itselleen mahdollisuuden aloittaa uusi rikkomisesta johtuva menettely, jos se katsoo, että alueen tila ei vastaa jätteitä koskevan yhteisön lainsäädännön vaatimuksia. Komissio haluaisi muistuttaa arvoisalle parlamentin jäsenelle, että asiassa C-387/97 annettu tuomio oli ensimmäinen tuomio, jossa yhteisöjen tuomioistuin määräsi jäsenvaltiolle uhkasakon EY:n perustamissopimuksen 228 artiklan (ent. 171 artikla) perusteella. Asian käsittelyssä esille tulleet seikat otetaan huomioon tulevien tapausten käsittelyssä.